SKRIFTLIG FORESPØRGSEL E-1520/03

af Lucio Manisco (GUE/NGL)og Alexandros Alavanos (GUE/NGL) til Rådet

(6. maj 2003)

Om: Plyndring af den irakiske kulturelle og kunstneriske arv Den Europæiske Unions rolle

Plyndringen af det arkæologiske nationalmuseum i Bagdag og af andre museer i Irak samt tyveri og ødelæggelser af bogsamlinger og historiske arkiver i landet, som er begået af hærværksmænd, men også i særlig grad af professionelle tyve, der tydeligvis har handlet efter ordre fra vestlige antikvitetshandlere, blev indledt i Bagdad om natten den 10. april og efter en kort pause mellem den 14. og 15. april genoptaget i vidt omfang i andre byer og arkæologiske lokaliteter i Irak.

Som oplyst i det britiske dagblad Daily Telegraph af 20. apri 2003, er mange af de bortfjernede kunstværker (ca. 170 000 alene i Bagdad) allerede blevet sat til salg på forskellige internetsider. Der er her tale om en umådelig tragedie for hele menneskeheden, som af den fremstående amerikanske arkæolog Paul Zimansky er blevet sammenlignet med branden i biblioteket i Alexandria.

1. Påtænker Rået at gøre indsigelse mod disse begivenheder som en åbenlys overtrædelse fra de allierede tropper i Irak af protokollen fra 1954 til Haag-konventionen om beskyttelse af kulturarven i tilfælde af væbnet konflikt og konventionen fra 1970 vedrørende midler til at forbyde og forhindre ulovlig import, eksport og salg af kulturel ejendom?

2. Hvorledes agter Rådet konkret at støtte den appel, der blev fremsat den 17. april 2003 af generaldirektøren for Unesco, dr. Koichiro Matsura, til det internationale samfund, FNs Sikkerhedsråd og regeringerne i de lande, der grænser op til Irak, om at alle stater skal træffe de nødvendige retslige og administrative foranstaltninger for at forhindre import, salg eller transit inden for deres territorium af alle genstande af kulturel, arkæologisk eller bibliografisk interesse med oprindelse i Irak, for også gennem straffeforanstaltninger efter hvert enkelt lands lovgivning at påtvinge beslaglæggelse og tilbagelevering til Irak af de stjålne kunstværker?

3. Agter Rådet at anmode EU-medlemsstaterne om i en minimumsperiode på 5 år at forbyde lovlig og ulovlig handel med alle kunstværker, der stammer fra regionerne i det gamle Mesopotamien?

4. Agter Rådet at orientere Europa-Parlamentet på plenarmødet den 12.-15. maj 2003 om de foranstaltninger, der er blevet truffet for at bringe denne skændsel til ophør?

Svar

(13. oktober 2003)

1. Som allerede udtrykt i svaret på skriftlig forespørgsel P-1496/03 fra det ærede medlem Florence Kuntz er Rådet dybt bekymret over ødelæggelsen af kulturgoder, arkæologiske områder og historiske monumenter i Irak og over vandaliseringen og plyndringen af irakiske museer og biblioteker af verdensomspændende betydning og heraf følgende ulovlig handel med kulturgenstande, der ulovligt er udført fra Irak.

2. På samlingen den 6. maj 2003 vedtog Rådet enstemmigt en erklæring, hvori det især understregede behovet for at beskytte Iraks kulturgoder effektivt og at tilbagelevere de genstande, der ulovligt er fjernet fra museer og arkæologiske områder, og hvori det erklærede, at EU aktivt støtter Unesco's initiativer og aktioner i denne forbindelse. Denne erklæring blev formelt vedtaget den 26. maj 2003.

3. Rådet tilslutter sig ligeledes FN's Sikkerhedsråd's resolution 1483 om Irak af 22. maj 2003, hvor det i afsnit 7 hedder, at alle medlemsstater skal træffe de fornødne foranstaltninger for at lette en sikker tilbagelevering til irakiske institutioner af irakiske kulturgenstande og andre genstande af arkæologisk, historisk, kulturel, sjælden videnskabelig samt religiøs betydning, der ulovligt er fjernet fra Iraks nationalmuseum, nationalbibliotek og andre steder i Irak (), herunder ved at udarbejde et forbud mod handel med eller overførsel af sådanne genstande ()dollars Rådet drøfter i øjeblikket et udkast til fælles holdning, der følger op på Sikkerhedsrådets resolution og navnlig sørger for, at der bliver truffet de fornødne foranstaltninger med hensyn til Iraks kulturelle ejendom.

4. Det ærede medlem vil huske, at Rådet den 12.-15. maj rapporterede til Europa-Parlamentets plenarforsamling om den generelle situation i Irak (14. maj 2003).